SET ปิดวูบ 11 จุด ตามเอเชีย วิตกไวรัสโคโรนาระบาด โบรกฯชี้โอกาสทยอยซื้อ คาดพรุ่งนี้ร่วงต่อ
SET ปิดวูบ 11 จุด ตามเอเชีย วิตกไวรัสโคโรนาระบาด โบรกฯชี้โอกาสทยอยซื้อ คาดพรุ่งนี้ร่วงต่อ โดยดัชนีปิดตลาดวันนี้ ที่ระดับ 1,513.26 จุด ลบ 10.89 จุด หรือ 0.71% มูลค่าการซื้อขาย 6.71 หมื่นล้านบาท
28 ม.ค. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,513.26 จุด ลบ 10.89 จุด หรือ 0.71% มูลค่าการซื้อขาย 6.71 หมื่นล้านบาท
10 หุ้นกดดัชนีวันนี้

ด้าน นายชัยพร น้อมพิทักษ์เจริญ รองกรรมการผู้จัดการ สายงานค้าหลักทรัพย์ บล.บัวหลวง เปิดเผยว่า ตลาดหุ้นไทยวันนี้ปรับตัวลง เป็นไปในทิศทางเดียวกับตลาดหุ้นในภูมิภาคเอเชียที่ต่างติดลบกัน จากความกังวลสถานการณ์การแพร่ระบาดเชื้อไวรัสโคโรนาที่ในอดีตที่ผ่านมาการควบคุมโรคอุบัติใหม่ใช้ระยะเวลา 3-6 เดือนจึงจะกลับเข้าสู่ภาวะปกติ
ขณะที่ในครั้งนี้ทางรัฐบาลจีนและหลายประเทศต่างเคยเผชิญกับโรคอุบัติใหม่กันมาแล้วก็น่าจะมีประสบการณ์ ซึ่งการที่ทางการจีนห้ามคนเดินทางก็เป็นสิ่งที่ดี และยังพยายามเข้มงวดต่อไป โดยจีนมองน่าจะใช้เวลา 2 เดือนคุมอยู่ แต่ส่วนตัวมองว่าน่าจะใช้เวลาสั้นกว่าปี ค.ศ.2003 ที่เกิดโรคซาร์ส และครั้งนี้ตลาดหุ้นน่าจะตอบรับน้อยกว่าปี ค.ศ.2003 เช่นกัน
“ตลาดบ้านเรารับรู้ข่าวโรคระบาดไวรัสโคโรนาในช่วงต้นปี ขณะนั้นดัชนีฯแกว่งอยู่แถว 1,600 จุด มาถึงตอนนี้ดัชนีฯร่วงมาเกือบ 100 จุดแล้ว คิดเป็นราว 6% ซึ่งการปรับตัวลงครั้งนี้ไม่น่าจะลงแรงกว่าครั้งที่แล้ว ดังนั้นในแง่การลงทุนมองเป็นโอกาสในการซื้อหุ้นในลักษณะทยอยซื้อ” 
อย่างไรก็ดี ยังมีปัจจัยที่จะต้องติดตามในเรื่องการถอดถอนประธานาธิบดีโดนัลด์ ทรัมป์ ของสหรัฐฯ และเรื่องงบประมาณปี 63 ที่จะผันเงินเข้าสู่ระบบเศรษฐกิจ ซึ่งขณะนี้ล่าช้ามาระดับหนึ่งแล้ว ขณะที่มีประเด็นที่สมาชิกสภาผู้แทนราษฎร (ส.ส.) เสียบบัตรแทนกันในการลงมติร่าง พ.ร.บ.งบประมาณรายจ่ายประจำปีงบประมาณ พ.ศ.2563 ที่คาดว่าศาลรัฐธรรมนูญจะพิจารณาในวันพรุ่งนี้ว่าจะรับหรือไม่รับไว้วินิจฉัย จึงต้องรอดูว่างบประมาณนี้จะล่มไหม เพราะในอดีตเคยล่มมาแล้ว หากล่มก็จะต้องเสียเวลาเพิ่มขึ้นไปอีก
สำหรับแนวโน้มการลงทุนในวันพรุ่งนี้ (29 ม.ค.) นายชัยพร กล่าวว่า ตลาดฯคงจะยังติดลบอยู่ในช่วงรอให้สถานการณ์โรคระบาดคลี่คลาย เพราะเหตุการณ์นี้เพิ่งจะเริ่มต้น พร้อมให้แนวรับ 1,500 จุด ส่วนแนวต้าน 1,530 จุด
 
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
AOT   มูลค่าการซื้อขาย 5,989.90 ล้านบาท  ปิดที่  68.00 บาท ลดลง  0.75 บาท
BAM   มูลค่าการซื้อขาย 3,822.51 ล้านบาท  ปิดที่  26.00 บาท ลดลง  0.75 บาท
GPSC  มูลค่าการซื้อขาย 3,538.25 ล้านบาท  ปิดที่  88.25 บาท ลดลง  3.75 บาท
GULF  มูลค่าการซื้อขาย 2,284.11 ล้านบาท  ปิดที่ 190.50 บาท ลดลง  4.50 บาท
PTT   มูลค่าการซื้อขาย 2,265.88 ล้านบาท  ปิดที่  43.75 บาท เพิ่มขึ้น 0.25 บาท
 
ตลาดหุ้นเอเชีย
